Γνωμοδότηση για την πρόταση κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 1765/92 του Συμβουλίου για τη θέσπιση καθεστώτος στήριξης των παραγωγών ορισμένων αροτραίων καλλιεργειών ()

(96/C 97/10)

Στις 20 Δεκεμβρίου 1995, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 11 Ιανουαρίου 1996 (εισηγητής: ο κ. Pricolo).

Κατά την 332η σύνοδο ολομέλειας (συνεδρίαση της 31ης Ιανουαρίου 1996), η Οικονομική και Κοινωνική Επιτροπή κατά τη διάρκεια της υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Κρίνεται σκόπιμο να επισημανθεί στο προοίμοιο ότι η πρωτοβουλία της Επιτροπής να υποβάλει στο Συμβούλιο πρόταση που, πράγματι, αποσκοπεί στην συμπλήρωση του βασικού κανονισμού αριθ. 1765/92 και όχι στην τροποποίησή του, απορρέει από τη μέριμνά της να ανταποκριθεί στη δέσμευση της Κοινότητας έναντι των Ηνωμένων Πολιτειών, σχετικά με τους ελαιούχους σπόρους, στο πλαίσιο της συμφωνίας της ΓΣΔΕ («Συμφωνία του Blair House»).

1.2. Ο προαναφερθείς κανονισμός 1765/92, θέσπισε από την περίοδο εμπορίας 1993-1994, τη χορήγηση ενίσχυσης ανά εκτάριο στους παραγωγούς ορισμένων αροτραίων καλλιεργειών (δημητριακά, ελαιούχοι σπόροι, πρωτεϊνούχοι σπόροι) προκειμένου να αντισταθμισθεί (αντισταθμιστική ενίσχυση) η απώλεια εισοδήματος που είχε ως αποτέλεσμα η μείωση των θεσμικών τιμών, δηλαδή η προοδευτική ευθυγράμμιση των κοινοτικών τιμών με τις τιμές της παγκόσμιας αγοράς.

1.3. Ο παραγωγός που ζητεί την καταβολή ενίσχυσης ανά εκτάριο στο πλαίσιο του γενικού καθεστώτος (προβλέπεται απλοποιημένο καθεστώς για τους μικρούς παραγωγούς), δεσμεύεται να θέσει υπό καθεστώς παύσης καλλιέργειας, ένα μέρος των εκτάσεων που καλλιεργεί (ποσοστό το οποίο αρχικά ανερχόταν στο 15 %, και μειώθηκε σήμερα στο 10 %) για την οποία εισπράττει αντισταθμιστικό ποσό (άρθρο 7, παράγραφος 4 και 5).

1.4. Η «Κοινή δήλωση προθέσεων» για τους ελαιούχους σπόρους που συνήψαν τον Ιούνιο του 1993 η Κοινότητα και οι Ηνωμένες Πολιτείες, προβλέπει ότι η Κοινότητα θα πρέπει να υιοθετήσει «τα κατάλληλα διορθωτικά μέτρα στο πλαίσιο της μεταρρύθμισης της Κοινής Γεωργικής Πολιτικής», στην περίπτωση που «τα υποπροϊόντα της καλλιέργειας ελαιούχων σπόρων σε εκτάσεις υπό καθεστώς παύσης καλλιέργειας, τα οποία προορίζονται για την παρασκευή εντός της Κοινότητας προϊόντων μη κατά κύριο λόγο προοριζομένων για κατανάλωση από τον άνθρωπο ή τα ζώα, υπερβαίνουν ετησίως το ένα εκατομμύριο μετρικούς τόνους, εκφραζομένους σε ισοδύναμο αλεύρου σόγιας».

1.5. Η Επιτροπή, η οποία εκτιμά ότι υπήρξε με αισθητή αύξηση της καλλιέργειας ελαιούχων σπόρων σε εκτάσεις που τελούν υπό καθεστώς παύσης καλλιέργειας και εκφράζει το φόβο ότι θα υπάρξει υπέρβαση του προαναφερθέντος ορίου του 1 εκατομμυρίου τόνων, προτείνει σήμερα στο Συμβούλιο τη θέσπιση μέτρων ελέγχου που θα καταστήσουν δυνατή την παρακολούθηση, αλλά επίσης και την πρόβλεψη της εξέλιξης της προστασίας, κατά τρόπο ώστε να αποφευχθεί η υπέρβαση της ανώτατης ποσότητας υποπροϊόντων (ζωοτροφές και άλευρα από ελαιούχους σπόρους) που χρησιμοποιούνται κυρίως ως ζωοτροφές.

1.6. Η πρόταση μέσω του «συστήματος παρακολούθησης των συμβάσεων παράδοσης» που συνάπτονται ετησίως μεταξύ των παραγωγών και της υπεύθυνης για την πολτοποίηση βιομηχανίας, θα επαληθεύσει ποια θα είναι η ποσότητα του αλεύρου σόγιας που είναι ισοδύναμο με τον όγκο των υποπροϊόντων που μπορεί να παρασκευασθούν από την επεξεργασία των ελαιούχων σπόρων.

1.6.1. Στην περίπτωση που κατά τις σχετικές, με την παραγωγή αυτή, εκτιμήσεις, διαπιστωθεί υπέρβαση του ανωτάτου ορίου του 1 εκατομμυρίου τόνων, θα πρέπει να εφαρμοσθεί συντελεστής μειώσεως στην ποσότητα των υποπροϊόντων που επιτρέπονται βάσει κάθε σύμβασης παράδοσης.

2. Παρατηρήσεις

2.1. Η ΟΚΕ εκτιμά ότι από καθαρά τυπική πλευρά, η πρόταση της Επιτροπής εντάσσεται στο πλαίσιο των δεσμεύσεων που έχει αναλάβει η Κοινότητα υπέρ των Ηνωμένων Πολιτειών, με τις συμφωνίες της ΓΣΔΕ.

2.2. Εντούτοις εκτιμά ότι δεν υφίσταται πραγματικός ή άμεσος κίνδυνος υπέρβασης του ανωτάτου ορίου του 1 εκατομμυρίου τόνων ισοδυνάμου αλεύρου σόγιας.

2.2.1. Πράγματι, η παρασκευή υποπροϊόντων από ελαιούχους σπόρους που καλλιεργούνται σε εκτάσεις που τελούν υπό καθεστώς παύσης καλλιέργειας, υπολείπονταν πολύ του ορίου αυτού κατά το 1995.

2.2.2. Όσον αφορά την περίοδο εμπορίας 1996, είναι απίθανο να υπάρξουν αυξήσεις της παραγωγής στην Ευρωπαϊκή Ένωση, για τους ακόλουθους λόγους:

α) το ποσοστό της αγρανάπαυσης μειώθηκε από 15 % σε 10 % 7

β) στο κοινοτικό επίπεδο δεν υιοθετήθηκαν «μέτρα φορολογικής απαλλαγής», για τα καύσιμα γεωργικής προέλευσης.

2.3. Θα πρέπει επίσης να ληφθεί υπόψη η προδιαγραφόμενη μείωση της παγκόσμιας παραγωγής κατά την περίοδο εμπορίας 1996, κατά 2 σε 3 %, σε σχέση με το προηγούμενο έτος, λόγω κυρίως της προβλεπόμενης μείωσης κατά 7 εκατομμύρια τόνους της συγκομιδής σόγιας στις Ηνωμένες Πολιτείες και αισθητής μείωσης της παραγωγής της Βραζιλίας.

2.4. Παρά το γεγονός ότι η ΟΚΕ αναγνωρίζει ότι κύριος στόχος της πρότασης της Επιτροπής είναι η θέσπιση, στο πλαίσιο του βασικού κανονισμού αριθ. 1765/92, του νομικού μέσου που θα καταστήσει δυνατή την εκπλήρωση των υποχρεώσεων που απορρέουν από τη «Συμφωνία του Blair House», παρατηρεί ότι, τελικά, τα προτεινόμενα μέτρα θα έχουν στην πραγματικότητα ως αποτέλεσμα την παρεμβολή εμποδίων όσον αφορά την ενθάρρυνση γεωργικών καλλιεργειών που μπορούν να χρησιμοποιηθούν για την παρασκευή καυσίμων.

Βρυξέλλες, 31 Ιανουαρίου 1996.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 12 της 17. 1. 1996, σ. 11.